CELEX: 52014XG1203(01)
Language: bg
Date: 2014-12-03 00:00:00
Title: Заключения на Съвета относно европейската аудио-визуална политика в цифровата епоха

3.12.2014   
            
            
               BG
            
            
               Официален вестник на Европейския съюз
            
            
               C 433/2
            
         Заключения на Съвета относно европейската аудио-визуална политика в цифровата епоха
   (2014/C 433/02)
   СЪВЕТЪТ НА ЕВРОПЕЙСКИЯ СЪЮЗ,
   КАТО ОТЧИТА, ЧЕ:
   
            
               1.
            
            
               Аудио-визуалният сектор е от решаващо значение както за създаването на устойчив растеж и работни места, така и за насърчаване на културното и езиковото многообразие и поради това представлява ключова област за икономическата, културната и социалната програма на ЕС, по-специално за постигането на целите на стратегията „Европа 2020“.
            
         
            
               2.
            
            
               Във времето на бързи технологични промени и непредвидими събития на пазара е от решаващо значение да се стимулира културното и езиковото многообразие и конкурентоспособността във всички мерки на политиката, които засягат европейската аудио-визуална индустрия на равнището на ЕС и на държавите членки.
            
         КАТО ОТБЕЛЯЗВА, ЧЕ:
   
            
               3.
            
            
               Цифровата революция оказва сериозно въздействие върху аудио-визуалната среда, която сега се характеризира с едновременното съществуване на киното, линейните аудио-визуални медийни услуги, например телевизията, и на нови, нелинейни медийни услуги, например видеото по заявка (VоD). Размиването на границите между линейните и нелинейните аудио-визуални медийни услуги поставя въпроса дали съществуващите законодателни разпоредби на ЕС са все още адекватни.
            
         
            
               4.
            
            
               Интегрирането между медиите също предлага нови възможности за разпространение на аудио-визуално съдържание, което на свой ред изисква адаптация на бизнес условията и регулаторната среда.
            
         
            
               5.
            
            
               Аудио-визуалните пазари са все още ориентирани към телевизията и киното; при все това основните промени в поведението на зрителите по отношение на аудио-визуалното съдържание са очевидни, особено сред младите хора, които все повече използват онлайн услуги. По принцип зрителите търсят и очакват незабавен достъп до ново съдържание по всяко време, навсякъде и посредством всички устройства. В Европа обаче, където пазарите са фрагментирани, законното предлагане на съдържание не винаги отговаря на това трансгранично търсене.
            
         
            
               6.
            
            
               В отговор на тези тенденции изготвящите политиките лица са тези, които носят отговорността да проучат как да се подпомогне създаването на динамичен единен пазар за аудио-визуално съдържание, който да отговаря на търсенето на гражданите, доставчиците на съдържание и носителите на права, като същевременно осигурява културно и езиково многообразие.
            
         КАТО ПРИЕМА, ЧЕ:
   
            
               7.
            
            
               В контекста на цифровата епоха авторското право следва да продължи да защитава и стимулира творчеството и да гарантира подходящо възнаграждение за носителите на права, като същевременно дава възможност за развитие на нови иновативни услуги и трансграничен достъп за гражданите.
            
         
            
               8.
            
            
               Основните цели на европейската аудио-визуална политика в цифровата епоха са:
               
                           а)
                        
                        
                           да се улесни предлагането на широко и многообразно от културна и езикова гледна точка съдържание с високо качество;
                        
                     
                           б)
                        
                        
                           да се отговори на зрителското търсене, като се осигури лесен, навременен, трансграничен и законен достъп до съдържанието, пълно трансгранично разпространение на европейските аудио-визуални произведения и видимост и присъствие на европейските произведения на всички платформи за разпространение;
                        
                     
                           в)
                        
                        
                           да се осигурят равни условия за конкурентоспособността на доставчиците на аудио-визуални медийни услуги в рамките на единния пазар.
                        
                     
         
            
               9.
            
            
               За да се постигнат тези цели, е важно да се гарантира медиен плурализъм; да се насърчава технологично неутрален единен аудио-визуален пазар; да се опазват обществените интереси, включително съществуващата отговорност на държавите членки по отношение на националната сигурност, защитата на публиката, по-специално защитата на непълнолетните лица и на достъпа на възрастните хора и хората с увреждания; да се подпомага медийната грамотност, по-специално сред децата и младите хора; да се подпомага медийната грамотност, по-специално сред децата и младите хора.
            
         ПРИВЕТСТВА:
   
            
               10.
            
            
               
                           —
                        
                        
                           Съобщението на Комисията „Европейското кино в цифровата епоха: Установяване на взаимовръзки между културното многообразие и конкурентоспособносттa“ (1),
                        
                     
                           —
                        
                        
                           Съобщението на Комисията относно държавната помощ за филми и други аудиовизуални произведения (2),
                        
                     
                           —
                        
                        
                           Зелената книга „Подготовка за един напълно интегриран аудио-визуален свят: растеж, творчество и ценности“ (3).
                        
                     
         ПРИКАНВА КОМИСИЯТА:
   
            
               11.
            
            
               Да завърши в спешен порядък процеса на преглед (4) на Директивата за аудиовизуалните медийни услуги (АМУ) (5) във връзка с бързите технологични и пазарни промени, произтичащи от прехода към цифровите технологии, и въз основа на резултатите от този преглед да представи подходящо предложение за преразглеждане на директивата във възможно най-кратък срок, като се зачита принципът на субсидиарност.
            
         
            
               12.
            
            
               Да осъществи процеса на структуриран диалог за филмовата политика в Европа чрез Европейския филмов форум (6) и да използва резултатите от форума и за целите на междинната оценка на програмата „Творческа Европа“ (подпрограма „МЕДИА“), с цел промяна на насоките на действие, увеличаване на взаимното допълване с националните схеми за подкрепа и адаптирането им към променящите се потребности на пазара.
            
         
            
               13.
            
            
               Да насърчи използването на програмите „Еразъм+“, „Хоризонт 2020“ и COSME за финансиране на дейностите в областта на образованието, обучението и научните изследвания и иновациите, които са в основата на аудио-визуалния сектор.
            
         A.   БИЗНЕС СРЕДА
   
   ПРИКАНВА КОМИСИЯТА И ДЪРЖАВИТЕ ЧЛЕНКИ, В РАМКИТЕ НА ТЕХНИТЕ ОБЛАСТИ НА КОМПЕТЕНТНОСТ И В СЪОТВЕТСТВИЕ С ПРИНЦИПА НА СУБСИДИАРНОСТ:
   
            
               14.
            
            
               Да изпробват ефекта от новите начини за пускане на филми в рамките на програмата „Творческа Европа“ (подпрограма „МЕДИА“) и да проучат възможностите за изпробване на тези подходи като част от целите на националните филмови политики.
            
         
            
               15.
            
            
               Да насърчават практиките, улесняващи издаването на лицензии за онлайн аудио-визуални медийни услуги на множество територии.
            
         
            
               16.
            
            
               Да насърчават обмена и международното сътрудничество между различните участници, които осъществяват дейност в аудио-визуалната верига, включително с цел подобряване на събирането на информация и статистически данни, и в това отношение да засилят сътрудничеството с Европейската аудио-визуална обсерватория.
            
         ПРИКАНВА ДЪРЖАВИТЕ ЧЛЕНКИ:
   
            
               17.
            
            
               Да вземат необходимите мерки, така че законодателството и схемите за публично финансиране да дават възможност за иновации и експериментиране с възможности за разпространение, например едновременно пускане на различни платформи.
            
         Б.   ПУБЛИЧНО ФИНАНСИРАНЕ И ДОСТЪП ДО ФИНАНСИРАНЕ
   
   ПРИКАНВА КОМИСИЯТА:
   
            
               18.
            
            
               Да ускори подготвителната работа по механизма за гарантиране, насочен към секторите на културата и творчеството, както се предвижда в програма „Творческа Европа“ (7), с оглед на неговото създаване през 2016 г.
            
         ПРИКАНВА КОМИСИЯТА И ДЪРЖАВИТЕ ЧЛЕНКИ, В РАМКИТЕ НА ТЕХНИТЕ ОБЛАСТИ НА КОМПЕТЕНТНОСТ И В ПЪЛНО СЪОТВЕТСТВИЕ С ПРИНЦИПА НА СУБСИДИАРНОСТ:
   
            
               19.
            
            
               Да насърчават преориентирането на публичното финансиране на аудио-визуалните произведения в посока разработване, разпространение и популяризиране.
            
         
            
               20.
            
            
               Да насърчават взаимното допълване между мерките на ЕС за подкрепа, а именно програма „Творческа Европа“ (подпрограма „МЕДИА“) и националната и регионалната подкрепа.
            
         
            
               21.
            
            
               Да насърчават финансирането за цифровизацията и съхранението на филмовото наследство и свързаните с тях материали.
            
         ПРИКАНВА ДЪРЖАВИТЕ ЧЛЕНКИ:
   
            
               22.
            
            
               Да насърчават създаването, когато е подходящо, на гаранционни и инвестиционни фондове, съфинансирани от публични и частни инвеститори.
            
         
            
               23.
            
            
               Да насърчават изграждането на капацитет за подпомагане на банките и финансовите посредници при финансирането на аудио-визуални дружества, в съответствие със схемата за изграждане на капацитет на програма „Творческа Европа“.
            
         В.   МЕДИЙНА И ФИЛМОВА ГРАМОТНОСТ И ФИЛМОВО НАСЛЕДСТВО
   
   ПРИКАНВА КОМИСИЯТА:
   
            
               24.
            
            
               Да направи оценка и да разпространи резултатите от дейностите в областта на филмовата грамотност, които са финансирани в рамките на програмата „Творческа Европа“ (подпрограма „МЕДИА“).
            
         
            
               25.
            
            
               Да подкрепя и координира усилията за оценка на нивото на медийна грамотност на европейските граждани на равнището на ЕС, на национално и местно равнище в рамките на дейността на експертната група по медийна грамотност.
            
         ПРИКАНВА КОМИСИЯТА И ДЪРЖАВИТЕ ЧЛЕНКИ, В РАМКИТЕ НА ТЕХНИТЕ ОБЛАСТИ НА КОМПЕТЕНТНОСТ И В ПЪЛНО СЪОТВЕТСТВИЕ С ПРИНЦИПА НА СУБСИДИАРНОСТ:
   
            
               26.
            
            
               Да насърчават добрите практики и научни изследвания относно включването на медийната грамотност във формалното образование и обучение, както и в неформалното и самостоятелното учене.
            
         
            
               27.
            
            
               Да използват филмовото наследство като средство за утвърждаване на европейските култури и ценности извън Европа.
            
         ПРИКАНВА ДЪРЖАВИТЕ ЧЛЕНКИ:
   
            
               28.
            
            
               Да стимулират използването на кинематографични и аудио-визуални произведения на всички нива на образованието и обучението, включително в неформалното и самостоятелното учене, като по-специално наблегнат на уменията, свързани с грамотността, критичния анализ и подбора на съдържание и на обмена на добри практики и учебни материали.
            
         
            
               29.
            
            
               Да насърчават работата на националните филмови фестивали като платформи за утвърждаване на филмовата грамотност.
            
         
            
               30.
            
            
               Да използват по-добре възможностите, предлагани от структурните фондове на ЕС за подкрепа на действия в полза на защитата, цифровизацията и разпространението на аудио-визуално наследство (филмово и телевизионно), като същевременно насърчават и експериментирането с нови стратегии за разпространение и канали.
            
         
            
               31.
            
            
               Да насърчават повторното използване на аудио-визуалното наследство (филмово и телевизионно) по новаторски начин.
            
         Г.   РЕГУЛАТОРНА РАМКА
   
   ПРИКАНВА КОМИСИЯТА:
   
            
               32.
            
            
               Да обърне особено внимание на следните елементи при извършването на прегледа на Директивата за аудиовизуалните медийни услуги (8):
               
                           а)
                        
                        
                           да направи оценка доколко действащото регулаторно разграничение между нелинейни и линейни аудио-визуални медийни услуги все още е подходящо в контекста на цифровата епоха;
                        
                     
                           б)
                        
                        
                           да направи оценка на функционирането на принципа „страна на произход“ в аудио-визуалната среда;
                        
                     
                           в)
                        
                        
                           да направи оценка на най-ефективния начин да се създадат равни условия на конкуренция за всички участници във веригата на стойността;
                        
                     
                           г)
                        
                        
                           да направи оценка на ефективността на мерките за насърчаване на европейските произведения, както е предвидено в Директивата за аудио-визуалните медийни услуги, като се обмислят алтернативни мерки, гарантиращи ефективното популяризиране на европейските произведения в цифровата среда;
                        
                     
                           д)
                        
                        
                           да направи оценка на функционирането на сегашните правила за реклама;
                        
                     
                           е)
                        
                        
                           да гарантира високо равнище на защита на непълнолетните по отношение на всички аудио-визуални медийни услуги.
                        
                     
         
            
               33.
            
            
               Да представи необходимите предложения, за да продължи модернизирането на рамката на ЕС за авторското право в контекста на прехода към цифровите технологии, което да бъде от полза както за европейската икономика, така и за културното многообразие, включително с цел улесняване на законния трансграничен достъп онлайн до аудио-визуални произведения, насърчаване на транснационалното разпространение онлайн на аудио-визуални произведения, закрила и възнаграждение на авторите и останалите носители на права, осигуряване на балансирана рамка от права, задължения и отговорности по цялата верига на стойността, както и подобряване на нивото на цифровизация и наличността на филмово наследство онлайн.
            
         
      (1)  Док. 10024/14.
   
      (2)  ОВ C 332, 15.11.2013 г., стр. 1.
   
      (3)  Док. 8934/13.
   
      (4)  Оценка по REFIT.
   
      (5)  Директива 2010/13/ЕС на Европейския парламент и на Съвета (ОВ L 95, 15.4.2010 г., стр. 1).
   
      (6)  Началото му е поставено със съобщението на Комисията относно европейското кино в цифровата епоха.
   
      (7)  Регламент (ЕС) № 1295/2013 на Европейския парламент и на Съвета (ОВ L 347, 20.12.2013 г., стр. 221).
   
      (8)  Оценката по REFIT на Директивата за аудиовизуалните медийни услуги е предвидена за 2015 г. (док. 10648/14).